
Az epilepsziás betegek kezelése és gondozása a mortalitás csökkentésének, valamint az életminőség növelésének érdekében

AZ EPILEPSZIÁS BETEGEK KEZELÉSE ÉS GONDOZÁSA A MORTALITÁS CSÖKKENTÉSÉNEK, VALAMINT AZ ÉLETMINŐSÉG NÖVELÉSÉNEK ÉRDEKÉBEN

Bevezetés
Kutatásomat epilepsziás betegek körében végeztem azzal a céllal, hogy bemutassam a betegségükből adódó életmódbeli, egészségi állapotbeli és lelki változásokat. Azt tapasztaltam, hogy az epilepsziával élők az átlagnál rosszabb helyzetben vannak az életük minden területén. Ahhoz, hogy megoldást találjunk, meg kell ismernünk a betegek problémáit. A célom olyan adatok gyűjtése, ami segít felderíteni a problémák okait.
Vizsgálati anyag és módszer
Az adatgyűjtést kérdőívvel végeztem el 2013-ban. Ennek elkészítése során felhasználtam a QOLIE-31 nevű standardizált kérdőívet, melyet saját kérdésekkel egészítettem ki. A végleges kérdéssort interneten tettem közzé. A mintába kerülhetett minden nagykorú, epilepsziás beteg. A hiányosan kitöltött kérdőívek kizárásra kerültek. Az adatelemzés során a Microsoft Office Excel 2007 12.0 verziószámú és az IBM SPSS Statistics 20.0 verziószámú szoftvereket használtam.
Eredmények
A kutatást ideje alatt 203 darab kérdőív érkezett vissza. Ezek közül 180 válaszadó adatait dolgoztam fel (N = 180). A vizsgálatból kizárt 23 kérdőívet kiskorúak töltötték ki. Általánosságban elmondható, hogy a betegek véleménye szerint az epilepszia megjelenése rossz hatással volt az életminőség alakulására. Egy másik kérdéscsoportban azt kutattam, hogy a betegség hatással van-e a válaszadók életének különböző lehetőségeire. Itt a nők 92,17%-a, a férfiaknak pedig 92,30%-a nyilatkozta azt, hogy a betegsége hatással van a lehetőségeire. Azok közül, akik legalább öt éve élnek együtt a betegséggel 90-en mondták azt, hogy előfordult már, hogy úgy érezték, nem tudnak megbirkózni az ebből adódó nehézségekkel. Ez az arány az öt évnél kisebb betegségtartam esetén alacsonyabb, 51,0%. A különbség itt is szignifikáns volt (p = 0,028)
Következtetések
Az epilepsziás betegek körében tapasztalható az egészségi állapot, az életminőség és a mentális egészségi állapot romlása. Ezek a tényezők hozzájárulnak a szorongásos tünetek, a depresszió és a szuicid hajlam megjelenéséhez. Úgy látom, hogy ezeknek a problémáknak a megoldása további kutatásokat kíván, melyekhez jelen vizsgálatom jó alapul szolgálhat.



